जागरण संवाददाता, गुरुग्राम: बगल से गुजरती एसयूवी (ब्रेजा) से स्कूल बस हल्की सी छू गई तो एसयूवी में सवार बुजुर्ग ने आपा खो दिया। बुजुर्ग ने ना सिर्फ बस चालक व बस सहायक के साथ मारपीट की बल्कि स्कूल बस में दनादन पत्थर चला फ्रंट व साइड के शीशे तोड़ दिए। सोमवार को हुई इस घटना के समय बस में पंद्रह बच्चे सवार थे। शुक्र है कि पत्थर बच्चों को नहीं लगा। बुजुर्ग की हरकत से बच्चे इतने डर गए कि वे अगले दिन स्कूल जाने को नहीं तैयार हुए। सेक्टर 15 पार्ट वन में हुई पूरी घटना की बस में मौजूद टीचर ने अपने मोबाइल के कैमरे में रिकॉर्डिंग कर ली थी। सिविल लाइंस थाना पुलिस ने मंगलवार को कार नंबर के आधार पर अज्ञात बुजुर्ग के खिलाफ एफआइआर दर्ज कर ली है।